Twee in hof oor hoofregter-inbraakMsimango en Jose in die hof. Foto: ANA Given Msimango (20) en Bigboy Jose (37) het vlugtig in die hof verskyn nadat hulle Maandag in hegtenis geneem is. Msimango staan tereg op aanklagte van die besit van ongelisensieerde vuurwapens en ammunisie terwyl Jose teregstaan op aanklagte wat verband hou met die vervalste identiteitsdokumente wat glo in sy besit gevind is. Volgens die klagstaat is twee ongelisensieerde vuurwapens en 36 rondes ammunisie in Msimango se besit gevind. Vier identiteitsdokumente is in Jose se besit gevind. Lt.genl. Khomotso Phahlane, waarnemende polisiehoof, het Woensdagoggend aangekondig drie mense is in hegtenis geneem in verband met die rooftog Saterdag. Die derde verdagte is egter kort voor die hofverskyning vrygelaat aangesien daar glo nie genoeg bewyse is om hom by die misdaad te betrek nie. Die saak teen die ander twee mans is tot 30 Maart uitgestel wanneer hulle na verwagting om borgtog sal aansoek doen. Sammy Mahlangu, regsverteenwoordiger vir Msimango en Jose, het buite die hof aan verslaggewers gesê sy kliënte kan nie aan die rooftog verbind word nie. “Daar is geen skootrekenaars in hul besit gevind nie.” Maroela Media het vroeër berig minstens 15 rekenaars, wat sensitiewe inligting bevat, is uit ŉ kantoor in Midrand gesteel, wat onder meer menslikehulpbroninligting van regters en werkers van die kantoor van die hoofregter bevat. Phahlane het tydens gister se mediakonferensie gesê die polisie is nou op soek na ene Nkosinathi Msimango, wie se naam opgeduik het tydens ondervraging van die ander verdagtes. Volgens Phahlane kan dié Msimango moontlik die polisie met meer inligting bystaan. Hy is glo die broer van Given Msimango. Lees alle vorige berigte oor Mogoeng Mogoeng op Maroela Media.